paragraph_text: Osjetni organi okusnog sustava, okusni pupoljci, nalaze se na posebnim vrstama jezičnih papila na određenim područjima jezika. Na okusni pupoljak dolazi slina s komadićima hrane. Posebne osjetne stanice koje se nalaze u pupoljcima reagiraju s kemijskim tvarima i prenose podražaj na aksone triju mozgovnih živaca: lični živac (lat. nervus facialis), jezičnoždrijelni živac (lat. nervus glosspharyngeus) i lutajući živac (lat. nervus vagus). Kada se neka kemijska tvar, otopljena u slini, veže na receptor na osjetnoj stanici, dolazi do depolarizacije osjetne stanice i otpuštanja neurotransmitera u sinaptičku pukotinu između osjetne stanice i aksona neurona. Neurotransmiter "podražuje" neuron koji prenosi dalje signal.